CELEX: 52019PC0009
Language: da
Date: 2019-01-21
Title: Forslag til RÅDETS GENNEMFØRELSESAFGØRELSE om at give Litauen tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 21.1.2019
            COM(2019) 9 final
            2019/0006(NLE)
            Forslag til
            RÅDETS GENNEMFØRELSESAFGØRELSE
            om at give Litauen tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forebygge visse former for momsunddragelse eller momsundgåelse.
               
               
                  Ved brev registreret i Kommissionen den 16. oktober 2018 anmodede Litauen om en fravigelse af momsdirektivets artikel 193 for at anvende ordningen for omvendt betalingspligt på harddiskdrev. I overensstemmelse med momsdirektivets artikel 395, stk. 2, underrettede Kommissionen ved brev af 19. november 2018 de øvrige medlemsstater om Litauens anmodning. Ved brev af 20. november 2018 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Ifølge momsdirektivets artikel 193 påhviler det som hovedregel den afgiftspligtige person, der foretager levering af varer eller tjenesteydelser, at betale merværdiafgiften (momsen).
               
            
            
               I henhold til momsdirektivets artikel 395 anmodede Litauen om en fravigelse af artikel 193 i momsdirektivet for at få tilladelse til at anvende ordningen for omvendt betalingspligt på leveringer af harddiskdrev, der ikke er omfattet af momsdirektivets artikel 199a. Efter denne procedure bliver den afgiftspligtige person, der modtager leveringerne, betalingspligtig for momsen. Forudsat at den afgiftspligtige person har fuld fradragsret, vil denne opgive og samtidig fradrage momsen på den pågældende levering, hvorved statskassen ikke modtager nogen indbetaling af moms. 
            
            
               
                  Litauen har konstateret momssvig i sektoren for elektronikvarer såsom bærbare computere, mobiltelefoner, tablets og harddiskdrev. Disse varer erhverves i andre medlemsstater og, før de leveres til detailhandlere eller direkte til forbrugerne, finder der flere transaktioner sted mellem forsvundne forhandlere, som ikke indbetaler moms til statskassen. Ved kontroller i Litauen er det konstateret, at der for perioden 2016-2017 muligvis mangler indbetaling af ca. 6 mio. EUR i moms på elektronikvarer, hvilket udgør et betydeligt tab for statsbudgettet. 
               
            
            
               Litauen har truffet en række foranstaltninger for at bekæmpe og forebygge momssvigen. Siden oktober 2016 skal alle momspligtige i Litauen månedligt angive oplysninger om de momsfakturaer, som de har modtaget og udstedt, i e-fakturadelen ("i.SAF") af det intelligente forvaltningssystem ("i.MAS"), hvorved myndighederne kan fastslå forskelle mellem de oplysninger, som de momspligtige indberetter, og de afgiftsbeløb, der ikke er blevet indberettet rettidigt. Desuden skal oplysninger fra varetransportdokumenter registreres i i.MAS-systemdelen for elektroniske fragtbreve ("i.VAZ") med angivelse af de transporterede varer samt afsendere og modtagere, inden varerne bringes ind på Litauens område. Disse operationelle oplysninger, der indsamles af det statslige skatteinspektorat, anvendes også til at afsløre potentielle tilfælde af svig eller til hurtigt at fastslå, om varer indgår i kædesvig. 
            
            
               På trods af alle de foranstaltninger, der er truffet til at bekæmpe momssvig, viser de af Litauen forelagte oplysninger, at disse foranstaltninger ikke er tilstrækkelige til at forebygge momssvig i forbindelse med levering af elektronikvarer. Litauen er af den opfattelse, at indførelsen af omvendt betalingspligt i den pågældende sektor er nødvendig. 
            
            
               
                  Litauen har til hensigt at indføre omvendt betalingspligt for elektroniske produkter på grundlag af artikel 199a i momsdirektivet. Harddiskdrev er imidlertid ikke omfattet af denne artikel. Litauen anfører endvidere, at andre medlemsstaters erfaringer viser, at svigen efter indførelsen af ordningen for omvendt betalingspligt for de elektroniske varer, der er omfattet af momsdirektivets artikel 199a, forskubbes til andre elektronikvarer. 
               
               
                  Litauen anmoder derfor om tilladelse til at indføre ordningen for omvendt betalingspligt også for harddiskdrev på grundlag af artikel 395 i momsdirektivet. 
               
            
            
               I betragtning af foranstaltningens potentielt positive indvirkning på bekæmpelsen af svig, som Litauen har konstateret, foreslås det at indrømme fravigelsen for en begrænset periode fra den 1. marts 2019 til den 28. februar 2022. I anvendelsesperioden for fravigelsesforanstaltningen bør Litauen indføre andre traditionelle foranstaltninger til effektiv kontrol og forebyggelse af svig i forbindelse med leveringer af harddiskdrev. Derefter burde en fravigelse af momsdirektivets artikel 193 for så vidt angår leveringer af harddiskdrev ikke længere være nødvendig. 
            
            
               Sammenhæng med de gældende regler på samme område
            
            
               
                  Andre medlemsstater har fået tilladelse til lignende fravigelser af momsdirektivets artikel 193.
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forebygge visse former for momsunddragelse og momsundgåelse i en specifik sektor. 
            
            
               •Valg af retsakt
            
            
               I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det bedst egnede reguleringsmiddel, da den kan rettes til de enkelte medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Litauen og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget til gennemførelsesafgørelse har til formål at forebygge visse former for momsunddragelse og momsundgåelse i sektoren for harddiskdrev. Ordningen for omvendt betalingspligt bør hjælpe Litauen med at forebygge momssvig i sektoren for harddiskdrev. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og den begrænsede tidsmæssige anvendelse vil den negative indvirkning i form af en større administrativ byrde for virksomheder, der handler med elektroniske produkter, under alle omstændigheder være begrænset.
            
            
               4.VIRKNINGER FOR BUDGETTET
            
            
               Forslaget får ingen negativ indvirkning på Unionens egne indtægter hidrørende fra moms.
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 28. februar 2022.
            
         
         
            
               2019/0006 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Litauen tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  1
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved artikel 193 i direktiv 2006/112/EF fastsættes det, at det som hovedregel påhviler den afgiftspligtige person, som foretager en levering af varer eller tjenesteydelser, at betale merværdiafgiften (momsen) til afgiftsmyndighederne.
            
            
               (2)Ved brev registreret i Kommissionen den 16. oktober 2018 har Litauen anmodet om tilladelse til at indføre en særlig foranstaltning, der fraviger artikel 193 i direktiv 2006/112/EF, for at anvende ordningen for omvendt betalingspligt på leveringer af harddiskdrev. 
            
            
               (3)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 19. november 2018 de øvrige medlemsstater om Litauens anmodning. Ved brev af 20. november 2018 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
            
            
               (4)Litauen har konstateret momssvig i forbindelse med forsvundne forhandlere i sektoren for elektronikvarer såsom bærbare computere, mobiltelefoner, tablets og harddiskdrev. Omfanget og rækkevidden af denne praksis har en direkte og meget negativ indvirkning på statsbudgettet. 
            
            
               (5)Litauen har truffet en række foranstaltninger for at bekæmpe og forebygge momssvigen. Ifølge Litauen er disse foranstaltninger imidlertid ikke tilstrækkelige til at forebygge momssvig i forbindelse med levering af elektronikvarer.
            
            
               (6)Litauen har til hensigt at indføre omvendt betalingspligt for elektroniske produkter på grundlag af artikel 199a i direktiv 2006/112/EF. Harddiskdrev er imidlertid ikke omfattet af denne artikel. 
            
            
               (7)For at indføre en mere omfattende ordning for omvendt betalingspligt, som ikke kun skal gælde for de elektroniske produkter, der allerede er omfattet af artikel 199a i direktiv 2006/112/EF, men også for harddiskdrev, anmoder Litauen om tilladelse til at indføre ordningen for omvendt betalingspligt for leveringer af harddiskdrev på grundlag af artikel 395 i direktiv 2006/112/EF. 
            
            
               (8)I betragtning af den mulige positive indvirkning af denne særlige foranstaltning på bekæmpelsen af svig, som Litauen har konstateret, bør fravigelsen indrømmes for en begrænset periode fra den 1. marts 2019 til den 28. februar 2022. 
            
            
               (9)Fravigelser indrømmes normalt for en begrænset periode, således at det kan vurderes, om de er hensigtsmæssige og effektive. Fravigelser giver medlemsstaterne tid til at indføre andre konventionelle foranstaltninger til at håndtere det pågældende problem, inden fravigelsesforanstaltningen udløber, således at det ikke bliver nødvendigt at forlænge den. En fravigelse, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, der er præget af svig, og hvor en sådan foranstaltning er en sidste udvej. Litauen bør derfor indtil udløbet af denne fravigelse indføre andre konventionelle foranstaltninger for at bekæmpe og forebygge momssvig i sektoren for harddiskdrev og bør følgelig derefter ikke længere behøve at fravige artikel 193 i direktiv 2006/112/EF for så vidt angår leveringer af harddiskdrev. 
            
            
               (10)Den særlige foranstaltning får ingen negativ indvirkning på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Som en fravigelse af artikel 193 i direktiv 2006/112/EF gives Litauen tilladelse til at udpege modtageren som den momsbetalingspligtige person ved leveringer af harddiskdrev. 
            
            
               Artikel 2
            
            
               Denne afgørelse anvendes fra den 1. marts 2019 til den 28. februar 2022. 
            
            
               Artikel 3
            
            
               Denne afgørelse er rettet til Republikken Litauen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.